Navrhovaný Štvrtý dodatok k Dohode o Medzinárodnom menovom fonde
Rezolúcia č. 52-4

Vlády, v ktorých mene sa táto dohoda podpisuje, sa dohodli takto:

1.	Text článku XV, časť 1 sa mení a dopĺňa takto:

(a)	Aby sa vyhovelo potrebe v takej miere a vtedy, keď vznikne, má Fond pre doplnenie existujúcich rezervných aktív právo alokovať zvláštne práva čerpania v súlade s ustanoveniami článku XVIII členom, ktorí sú členmi odboru zvláštnych práv čerpania.

(b)	Navyše Fond pridelí zvláštne práva čerpania členom, ktorí sú členmi odboru zvláštnych práv čerpania, v súlade s ustanoveniami prílohy M.

2.	Dohoda o Medzinárodnom menovom fonde bude doplnená o novú prílohu M, ktorá 
má nasledujúce znenie:

PRÍLOHA M

Špeciálna jednorazová alokácia zvláštnych práv čerpania

1. 	Vzhľadom na bod 4 nižšie sa majú každému členovi, ktorý bol k 19. septembru 1997 členom odboru zvláštnych práv čerpania, v 30. deň po dni nadobudnutia platnosti Štvrtého dodatku tejto dohody prideliť zvláštne práva čerpania vo výške, ktorá bude výsledkom jeho čistej kumulatívnej alokácie zvláštnych práv čerpania rovnému 29,315788813 % jeho kvóty 
k 19. septembru 1997 pod podmienkou, že v prípade členov, ktorých kvóty neboli upravené 
v zmysle rezolúcie č. 45-2 Rady guvernérov, sa výpočty vykonajú na základe kvót navrhnutých v tejto rezolúcii.

2.	(a) Vzhľadom na bod 4 nižšie sa každej krajine, ktorá sa stane členom odboru zvláštnych práv čerpania po 19. septembri 1997, do troch mesiacov od dátumu jej členstva vo Fonde majú prideliť zvláštne práva čerpania vo výške, ktorá sa vypočíta v súlade s odsekmi (b) a (c) nižšie v 30. deň po: (i) dátume, ku ktorému sa nový člen stal členom odboru zvláštnych práv čerpania, alebo (ii) dátume nadobudnutia platnosti Štvrtého dodatku k tejto dohode 
v závislosti od toho, ktorý nastane neskôr.

	(b)	Na účely odseku (a) vyššie má každý účastník získať sumu  zvláštnych práv čerpania, ktorá bude výsledkom čistej kumulatívnej alokácie účastníkovi rovnajúcej sa 29,315788813 % jeho kvóty k dátumu, keď sa člen stal členom odboru zvláštnych práv čerpania, pričom pôjde o úpravu:

 	(i) po prvé, vynásobením 29,315788813 % pomerom celkových kvót - vypočítaných podľa odseku 1 vyššie – členov v zmysle odseku (c) uvedenom nižšie k celkovým kvótam takýchto členov k dátumu, keď sa člen stal členom odboru zvláštnych práv čerpania a

	(ii) po druhé, vynásobením výsledku (i) vyššie pomerom celkovej sumy čistých kumulatívnych alokácií zvláštnych práv čerpania, získaných podľa článku XVIII členov 
v zmysle odseku (c) nižšie k dátumu, keď sa člen stal členom odboru zvláštnych práv čerpania, a alokácií, získaných takýmito členmi podľa odseku 1 vyššie, k celkovej sume čistých kumulatívnych alokácií zvláštnych práv čerpania získaných podľa článku XVIII takýmito členmi k 19. septembru 1997 a alokácií získaných takýmito členmi podľa odseku 1 vyššie.

(c) Na účely úprav, ktoré je potrebné vykonať podľa odseku (b) vyššie, sú členmi odboru zvláštnych práv čerpania tí členovia, ktorí sú členmi odboru zvláštnych práv čerpania 
od 19. septembra 1997 a (i) nepretržite sú členmi od dátumu, keď sa stali členmi odboru zvláštnych práv čerpania a (ii) získali všetky alokácie, ktoré Fond realizoval po 19. septembri 1997.

3.	(a) Vzhľadom na časť 4 nižšie, ak Juhoslovanská federatívna republika (Srbsko/Čierna Hora) získa členstvo vo Fonde, ako aj v odbore zvláštnych práv čerpania namiesto bývalej Juhoslovanskej federatívnej socialistickej republiky v súlade s podmienkami rozhodnutia Výkonnej rady č. 10237-(92/150) prijatého 14. decembra 1992, budú jej pridelené zvláštne práva čerpania vo výške, ktorá sa vypočíta v súlade s odsekom (b) nižšie v 30. deň po 
(i) dátume, keď Juhoslovanská federatívna republika (Srbsko/Čierna Hora) získala členstvo vo Fonde, ako aj v odbore zvláštnych práv čerpania v súlade s podmienkami rozhodnutia Výkonnej rady č. 10237-(92/150) alebo (ii) dátume nadobudnutia platnosti Štvrtého dodatku tejto dohody v závislosti od toho, ktorý nastane neskôr.

	(b) 	Na účely odseku (a) vyššie má Juhoslovanská federatívna republika (Srbsko/Čierna Hora) získať časť zvláštnych práv čerpania, ktorá bude výsledkom čistej kumulatívnej alokácie rovnej 29,315788813 % jeho kvóty v zmysle návrhu podľa odseku 
3 (c) rozhodnutia Výkonnej rady č. 10237-(92/150), ako sa upraví v súlade s odsekom 2 (b) (ii) a (c ) vyššie k dátumu, keď sa Juhoslovanská federatívna republika (Srbsko/Čierna Hora) budú uchádzať o alokáciu podľa odseku (a) vyššie.

4.	Fond nepridelí zvláštne práva čerpania podľa tejto prílohy tým účastníkom, ktorí Fondu pred dátumom alokácie písomne oznámia svoj úmysel nezískať alokáciu.

5.	(a) Ak v čase, keď účastník získava alokáciu podľa odsekov 1, 2 alebo 3 vyššie, má voči Fondu záväzky po lehote splatnosti, takto pridelené zvláštne práva čerpania sa uložia a podržia na podmienečnom účte na odbore zvláštnych práv čerpania a uvoľnia sa účastníkovi po splatení všetkých jeho záväzkov po lehote splatnosti voči Fondu.

	(b) Osobitné práva čerpania, ktoré sú na podmienečnom účte, nesmú byť 
k dispozícii na žiadne účely a nesmú sa zahrnúť do žiadnych výpočtov týkajúcich sa alokácie alebo držby zvláštnych práv čerpania v zmysle Dohody o Medzinárodnom menovom fonde 
s výnimkou výpočtov podľa tejto prílohy. Ak sú zvláštne práva čerpania pridelené účastníkovi držané na podmienečnom účte, potom v prípade, že člen ukončí členstvo v odbore zvláštnych práv čerpania alebo sa rozhodne o likvidácii odboru zvláštnych práv čerpania, tieto zvláštne práva čerpania budú zrušené.

(c) Pre účely tohto odseku záväzky po lehote splatnosti voči Fondu predstavujú nesplatené úvery a úroky na účte všeobecných zdrojov, nesplatenú istinu a úroky z úverov na účte mimoriadnych výdavkov, nesplatené úroky a ocenenia na odbore zvláštnych práv čerpania a nesplatené pasíva voči Fondu ako správcovi.

	(d) S výnimkou ustanovení tohto odseku sa má zachovať princíp oddelenia všeobecného odboru a odboru zvláštnych práv čerpania a bezpodmienečný charakter zvláštnych práv čerpania ako rezervných aktív.

Správa o postupe prijímania navrhovaného Štvrtého dodatku 
k Dohode o Medzinárodnom menovom fonde

Táto správa opisuje postup prijatia navrhovaného Štvrtého dodatku k Dohode 
o Medzinárodnom menovom fonde.

	1.	Postup prijímania dodatkov k Dohode o Medzinárodnom menovom fonde je uvedený v článku XXVIII. Postup má dve fázy: po prvé, navrhovaný dodatok musí schváliť Rada guvernérov Fondu väčšinou hlasov a po druhé, musí byť prijatý troma pätinami členov, ktorí majú 85 % celkového počtu hlasov. Ak sa splnia požadované podmienky, Fond túto skutočnosť potvrdí formálnym komuniké všetkým členom a dodatok nadobudne platnosť pre všetkých členov bez ohľadu na to, či navrhovaný dodatok prijali, alebo nie, a to tri mesiace po dátume potvrdenia, ak Fond neurčil pri predkladaní navrhovaného dodatku na jeho prijatie členmi kratšiu lehotu.

	Pokiaľ ide o navrhovaný Štvrtý dodatok, prvá fáza sa ukončila 23. septembra 1997, keď navrhovaný dodatok schválila Rada guvernérov Fondu (rezolúcia č. 52-4). Druhá fáza sa iniciuje listom tajomníka Fondu, ku ktorému sa prikladá táto správa a v ktorom sa pýtame členov, či navrhovaný Štvrtý dodatok prijímajú. Fond rozhodol, že navrhovaný Štvrtý dodatok vstúpi do platnosti v deň potvrdenia zo strany Fondu, ak ho prijmú tri pätiny členov, ktorí majú 85 % celkových hlasovacích práv. Vzhľadom na to, že navrhovaný dodatok sa týka výlučne odboru zvláštnych práv čerpania, všetci členovia vrátane tých, ktorých hlasovacie práva boli pozastavené, môžu participovať na prijatí navrhovaného dodatku oznámením svojho prijatia.

	2.	Pri prijatí navrhovaného Štvrtého dodatku má každý člen zabezpečiť splnenie troch podmienok. Po prvé, má prijať všetky domáce právne kroky, ktoré môžu predstavovať podmienku pre prijatie navrhovaného dodatku, ako je prijatie štatútu, výnosu alebo uznesenia. Po druhé, navrhovaný dodatok má prijať kompetentná osoba alebo orgán. Po tretie, toto prijatie treba oznámiť Fondu. Tieto tri podmienky sú rozpracované v odsekoch (a), (b) a (c ) nižšie.

	(a)	Po prvé, môže vzniknúť potreba prijať opatrenia v zmysle vnútroštátnych právnych predpisov, aby člen mohol prijať navrhovaný dodatok, ktorý je modifikáciou medzinárodnej zmluvy. Tieto vnútorné právne kroky sa budú líšiť podľa zákonov a najmä konkrétnej ústavy každej krajiny. V mnohých krajinách si bude prijatie navrhovaného dodatku vyžadovať predchádzajúci súhlas ich právneho poriadku alebo exekutívy, prípadne obidvoch.

	(b)	Po druhé, prijatie má v mene člena vykonať kompetentná osoba alebo kompetentný orgán. Táto kompetencia vyplýva buď priamo z ústavy, alebo iného všeobecného právneho ustanovenia člena, alebo zo špecifického štatútu, výnosu alebo iného nariadenia, ktoré mohli byť prijaté s cieľom oprávniť prijatie navrhovaného dodatku.

	(c )	Po tretie, prijatie treba oznámiť Fondu. Keď osoba, ktorá oznamuje prijatie, je oprávnená prijať navrhovaný dodatok, môže mať oznámenie formu deklarácie prijatia v mene člena. Alternatívne sa prijatie zo strany kompetentnej osoby alebo orgánu v mene člena môže Fondu oznámiť určeným vládnym úradníkom.

3.	Každý člen má stanoviť požiadavky, ktoré sa musia dodržať podľa jeho národného práva s cieľom prijať navrhovaný Štvrtý dodatok. Ak je však dodatok Dohody 
o Medzinárodnom menovom fonde modifikáciou medzinárodnej zmluvy, Fond musí byť presvedčený, že každá deklarácia alebo oznámenie o prijatí sa bude považovať za platné vyjadrenie súhlasu člena podľa platných pravidiel zákonov o zmluvách. Preto k akejkoľvek deklarácii alebo oznámeniu o prijatí (okrem prípadu, keď sú podpísané hlavou štátu, predsedom vlády alebo ministrom zahraničných vecí) treba doložiť kópie relevantných dokumentov osvedčujúcich, že navrhovaný Dodatok sa riadne prijíma alebo bol riadne prijatý v mene člena osobou alebo orgánom ustanoveným zákonom s potrebným oprávnením na prijatie takého rozhodnutia. Ak tieto dokumenty nevyjadrujú jasne takéto oprávnenie, potvrdenie tohto oprávnenia treba poskytnúť memorandom zákona podpísaným ministrom spravodlivosti, generálnym prokurátorom alebo iným kompetentným právnym zástupcom člena.

	4.	Štvrtý dodatok nadobudne platnosť len vtedy, keď Fond potvrdí, že ho prijali tri pätiny členov, ktorí majú 85 % celkových hlasovacích práv. Akékoľvek následné zmeny vo vnútroštátnych štatútoch alebo predpisoch preto nemusia nadobudnúť platnosť do dátumu potvrdenia nadobudnutia platnosti Štvrtého dodatku zo strany Fondu.